b'\n_START_ARTICLE_\nDi-kathang isip\n_START_PARAGRAPH_\nAng hindi kathang-isip o di-kathang-isip ay isang paglalahad, pagsasalaysay, o kinatawan ng isang paksa na inihaharap ng isang may-akda bilang katotohanan. Ang ganitong paghaharap o presentasyon ay maaaring tumpak o hindi; na ang ibig sabihin ay maaaring magbigay ng tunay o hindi tunay na paglalahad ng paksang tinutukoy. Subalit, pangkalahatang inaakala na ang mga may-akda ng ganitong mga paglalahad ay mga makatotohanan sa panahon ng pagkakasulat. Tandaan na ang pag-uulat ng mga paniniwala ng iba sa anyong hindi kathang-isip ay hindi kinakailangang isang pagtataguyod ng sukdulang katotohanan ng ganiyang mga paniniwala; payak na sinasabi lamang nito na tunay na pinaniniwalaan ito ng mga tao (para sa mga paksang katulad ng mitolohiya, relihiyon, atbp). Maaari ring magsulat ng paksang kathang-isip ang mga manunulat ng hindi kathang-isip, kung saan nagbibigay ng kabatiran hinggil sa ganitong mga gawa. Ang hindi kathang-isip ay isa sa dalawang pangunahing mga kahatian sa pagsusulat, na partikular na ginagamit sa mga aklatan, na ang isa pa nga ay ang kathang-isip. Subalit, ang hindi kathang-isip ay hindi talaga kailangang nakasulat na teksto, dahil ang mga larawan at pelikula ay maaaring maging tagapagharap ng makatotohanang paglalahad ng isang paksa.'